b"\n_START_ARTICLE_\nSanta Eug\xc3\xa8nia de Sallagosa\n_START_SECTION_\nHist\xc3\xb2ria\n_START_PARAGRAPH_\nEst\xc3\xa0 documentada per primer cop el 839, a l'Acta de consagraci\xc3\xb3 de la catedral d'Urgell, a la di\xc3\xb2cesi de la qual pertany\xc3\xa9 fins al 1803. L'edifici original prerom\xc3\xa0nic va ser consagrat el 3 de juny del 913 per Nantig\xc3\xads, bisbe d'Urgell. De l'esgl\xc3\xa9sia rom\xc3\xa0nica dels segles XII - XIII, en resta la fa\xc3\xa7ana exterior meridional, amb un fris de dents de serra suportat per unes petites m\xc3\xa8nsules amb cares humanes esculpides, molt primitives._NEWLINE_Al segle\xc2\xa0xviii, la puixan\xc3\xa7a econ\xc3\xb2mica i social de Sallagosa es tradu\xc3\xad en un seguit de reformes que ampliaren i ennobliren el temple parroquial. A llevant de la nau es bast\xc3\xad en dues etapes l'actual campanar, de base quadrada, amb la data del 1757 escrita a la part inferior. El 1774 se suprim\xc3\xad l'absis semicircular per substituir-lo per una nova fa\xc3\xa7ana, i del mateix per\xc3\xadode \xc3\xa9s tamb\xc3\xa9 el cor pentagonal amb volta d'ogives. De nau \xc3\xbanica, la volta, refor\xc3\xa7ada amb arcs torals, \xc3\xa9s apuntada.\n_START_SECTION_\nMobiliari\n_START_PARAGRAPH_\nCom a mobiliari, hi destaca el retaule de l'altar major, de comen\xc3\xa7aments del segle\xc2\xa0xviii, que podria ser de Pau Sunyer; del mateix segle s\xc3\xb3n el del Sant Crist i el de sant Francesc Xavier. Al Centre d\xe2\x80\x99Art Sacre d'Illa es conserva un frontal d'altar del segle\xc2\xa0xiii, possiblement procedent d'aquesta esgl\xc3\xa9sia."